मंत्रालयिक कर्मचारियों ने धरना देकर 12 सूत्री मांग पत्र सौंपा
राजस्थानराज्य कर्मचारी संघ की ओर से सोमवार को कलेक्ट्रेट गेट पर धरना दिया गया। इसके बाद संघ के मंत्रालयिक कर्मचारियों ने मुख्यमंत्री के नाम एडीएम को 12 सूत्री मांग पत्र सौंपा। जिलाध्यक्ष रामस्वरूप चौधरी के नेतृत्व में कलेक्ट्रेट गेट पर धरना देकर सरकार के खिलाफ नारेबाजी की गई। एडीएम को सौंपे ज्ञापन में पदोन्नति में असमानता दूर करने की मांग की गई। साथ ही कहा गया कि अधीनस्थ मंत्रालयिक संवर्ग के पद, पदोन्नत पद एवं उनका वेतनमान ग्रेड पे के हिसाब से सृजित किए जाएं। राजपत्रित पदों को अधीनस्थ राज्य सेवा संवर्ग में शामिल करने की भी मांग की गई है। यह भी मांग की गई है कि कनिष्ठ लिपिक को 3600 ग्रेड पे वर्तमान में देना संभव नहीं हो तो सचिवालय एवं अधीनस्थ कार्यालयों में समान पद पर समान भुगतान किया जाए। 2004 या उसके बाद नियुक्त कर्मचारियों को पूर्व की भांति लाभ एवं पुनर्भरण की सुविधा, अधीनस्थ मंत्रालयिक संवर्ग के लिए अलग से मंत्री मंडलीय स्तर पर एक स्थाई समिति अधीनस्थ मंत्रालयिक कर्मचारी अभाव निराकरण समिति का गठन किया जाए। सरकारी स्कूलों, स्वास्थ्य केन्द्रों, मेडिकल काॅलेजों, तकनीकी एवं उच्च शिक्षा में पांच दिन का सप्ताह लागू करने, वार्षिक अधिवेशन में शामिल हाेने के लिए दो दिन का विशेष अवकाश स्वीकृत करने सहित 12 मांगें की गई हैं।
अलवर. कलेक्ट्रेट गेट पर धरना प्रदर्शन करते मंत्रालयिक कर्मचारी।
hin_Deva hin_Deva bho_Deva